Document ID: 32013R0245

ΚΑΝΟΝΙΣΜΌΣ (ΕΕ) αριθ. 245/2013 ΤΗΣ ΕΠΙΤΡΟΠΉΣ
της 19ης Μαρτίου 2013
για την τροποποίηση του κανονισμού (ΕΚ) αριθ. 272/2009 όσον αφορά τον έλεγχο ασφαλείας υγρών, αερολυμάτων και πηκτωμάτων στους αερολιμένες της ΕΕ
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Σύμφωνα με το άρθρο 4 παράγραφος 2 του κανονισμού (ΕΚ) αριθ. 300/2008, η Επιτροπή πρέπει να εκδώσει γενικά μέτρα που έχουν ως αντικείμενο την τροποποίηση μη ουσιωδών στοιχείων των κοινών βασικών προτύπων που καθορίζονται στο παράρτημα I του εν λόγω κανονισμού διά συμπληρώσεώς τους.
(2)
Τα γενικά μέτρα που συμπληρώνουν τα κοινά βασικά πρότυπα ασφάλειας της πολιτικής αεροπορίας από έκνομες ενέργειες προβλέπονται στον κανονισμό (ΕΚ) αριθ. 272/2009 της Επιτροπής, της 2ας Απριλίου 2009, για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που ορίζονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου (2). Ειδικότερα, το παράρτημα του κανονισμού (ΕΚ) αριθ. 272/2009 θεσπίζει μεθόδους, συμπεριλαμβανομένων και τεχνολογιών, για την ανίχνευση υγρών εκρηκτικών, για υγρά, αερολύματα και πηκτώματα (γέλες) (ΥΑΠ) των οποίων η εισαγωγή επιτρέπεται σε αυστηρά ελεγχόμενες περιοχές ασφαλείας και μέσα σε αεροσκάφος.
(3)
Για να καταστεί δυνατή η σταδιακή καθιέρωση συστήματος ελέγχου ασφάλειας για την ανίχνευση υγρών εκρηκτικών, στο παράρτημα του κανονισμού (ΕΕ) αριθ. 297/2010 της Επιτροπής, της 9ης Απριλίου 2010, σχετικά με την τροποποίηση του κανονισμού (ΕΚ) αριθ. 272/2009 για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες (3), ορίζονται δύο ημερομηνίες: η 29η Απριλίου 2011 για τον έλεγχο ασφάλειας υγρών, αερολυμάτων και πηκτωμάτων (ΥΑΠ) που αγοράζονται σε αερολιμένα τρίτης χώρας ή μέσα σε αεροσκάφος μη κοινοτικού αερομεταφορέα και η 29η Απριλίου 2013 για τον έλεγχο ασφάλειας όλων των υγρών, αερολυμάτων και πηκτωμάτων.
(4)
Ο κανονισμός (ΕΕ) αριθ. 720/2011 της Επιτροπής, της 22ας Ιουλίου 2011, για τροποποίηση του κανονισμού (ΕΚ) αριθ. 272/2009 όσον αφορά την προοδευτική καθιέρωση του ελέγχου ασφαλείας υγρών, αερολυμάτων και πηκτωμάτων στους αερολιμένες της ΕΕ (4), διέγραψε την ημερομηνία της 29ης Απριλίου 2011, δεδομένου ότι οι εξελίξεις σε επίπεδο ΕΕ και σε διεθνές επίπεδο λίγο πριν από τις 29 Απριλίου 2011 έδειξαν ότι λίγοι αερολιμένες θα είναι όντως σε θέση να διαθέτουν συσκευές ελέγχου ασφαλείας και ότι δεν θα είναι ίσως σαφές στους επιβάτες εάν υγρά, αερολύματα και πηκτώματα που αγοράζονται σε αερολιμένα τρίτης χώρας ή μέσα σε αεροσκάφος μη κοινοτικού αερομεταφορέα θα επιτρέπονται σε αυστηρά ελεγχόμενες περιοχές ασφαλείας και μέσα σε αεροσκάφος.
(5)
Οι εξελίξεις τεχνολογικής ή κανονιστικής φύσεως τόσο σε επίπεδο Ένωσης όσο και σε διεθνές επίπεδο ενδέχεται να έχουν επίπτωση στις ημερομηνίες που καθορίζονται στο παράρτημα του κανονισμού (ΕΚ) αριθ. 272/2009 και, εφόσον χρειασθεί, η Επιτροπή μπορεί να υποβάλει προτάσεις αναθεώρησης, λαμβάνοντας ιδίως υπόψη τη λειτουργικότητα του εξοπλισμού και τη διευκόλυνση των επιβατών.
(6)
Η Επιτροπή συνεργάσθηκε στενά με όλα τα ενδιαφερόμενα μέρη για να εκτιμήσει την κατάσταση ως προς τον έλεγχο ασφάλειας υγρών, αερολυμάτων και πηκτωμάτων στους αερολιμένες της ΕΕ έως τον Ιούλιο του 2012. Στο πλαίσιο των εργασιών αυτών, πραγματοποιήθηκαν δοκιμές λειτουργίας. Η αξιολόγηση της Επιτροπής διαβιβάστηκε στο Ευρωπαϊκό Κοινοβούλιο και το Συμβούλιο τον Ιούλιο του 2012, υπό μορφή έκθεσης της Επιτροπής (5).
(7)
Με βάση την εν λόγω αξιολόγηση και λαμβάνοντας ιδίως υπόψη τον σημαντικό λειτουργικό κίνδυνο εάν όλα τα υγρά, αερολύματα και πηκτώματα (γέλες) υποβάλλονται υποχρεωτικά σε έλεγχο ασφάλειας για την ανίχνευση υγρών εκρηκτικών σε όλους τους αερολιμένες της Ένωσης από τις 29 Απριλίου 2013, η Επιτροπή θεωρεί ότι η εν λόγω ημερομηνία θα πρέπει να αντικατασταθεί με τη σταδιακή άρση των περιορισμών, γεγονός που διασφαλίζει τη διατήρηση υψηλού επιπέδου ασφάλειας και τη διευκόλυνση των επιβατών σε όλα τα στάδια, όπως αναφέρεται διεξοδικά στη νομοθεσία εφαρμογής.
(8)
Συνεπώς, το παράρτημα του κανονισμού (ΕΚ) αριθ. 272/2009 πρέπει να τροποποιηθεί αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής για την ασφάλεια της πολιτικής αεροπορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 272/2009 τροποποιείται όπως προβλέπεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαρτίου 2013.

Labels: 1
10
8
3
0